**Často kladené otázky k výzve**

1. **Čo je Plán obnovy a odolnosti SR?**

Plán obnovy a odolnosti SR je spoločnou reakciou krajín EÚ na silný pokles ekonomiky v dôsledku pandémie COVID - 19. Jeho hlavným cieľom je podporiť reformy a investície, ktoré **Slovensku umožnia začať opäť dobiehať životnú úroveň priemeru EÚ**. Viac na <https://www.planobnovy.sk/>.

1. **Čo je hackathon?**

Hackathon je podujatie, počas ktorého tímy zložené zo zástupcov odbornej verejnosti prevažne z IT oblasti (študenti, IT firmy, experti atď.) intenzívne spolupracujú na riešení problému. Cieľom hackathonu je spravidla navrhnúť konkrétne softwérové riešenie, či vytvoriť IT aplikáciu. Trvanie hackathonu bude zvyčajne 48 hodín.

1. **Aký je cieľ hackathonu?**

Cieľom hackathonu je väčšinou vyriešiť konkrétny problém, či vytvoriť IT aplikáciu.

1. **Ako dlho trvá hackathon?**

Väčšinou sa stretávame s 24 – 48 hodinovým trvaním hackathonu viažucim sa na konkrétnu tému hackathonu (zadanie). Dĺžka hackathonu bude závisieť od náročnosti konkrétnej témy hackathonu.

1. **Ako sa môžem ako žiadateľ zapojiť?**

Ministerstvo investícií, regionálneho rozvoja a informatizácie SR zverejňuje verejnú výzvu na témy hackathonov, ktorej cieľom je vybrať témy, na ktoré sa v príslušnom roku zorganizujú hackathony.

Výzva a jej prílohy je zverejňovaná na webe Ministerstva investícií, regionálneho rozvoja a informatizácie SR.

1. **S akou témou sa môžem ako žiadateľ prihlásiť?**

Hackathon by mal riešiť tému priamo z prostredia prijímateľa a mal by sa týkať oblastí / procesov / aktivít, v ktorých inovatívne digitálne riešenie pomôže zefektívniť prácu a zároveň budú mať preukázateľný spoločenský dopad formou napr. zlepšenia procesov, zlepšenia kvality digitálnych služieb občanom atď.

1. **Kto sa môže zapojiť do výzvy?**

Oprávnenými žiadateľmi sú:

1. ministerstvá[[1]](#footnote-2) ,
2. ostatné ústredné orgány štátnej správy[[2]](#footnote-3),
3. obec, mesto, mestská časť Hlavného mesta SR Bratislavy, mestská časť mesta Košice,
4. vyšší územný celok.
5. **Čo môžem získať ak bude moja téma vybratá?**

Ministerstvo investícií, regionálneho rozvoja a informatizácie SR zorganizuje a uhradí hackathon, ktorého cieľom bude priniesť riešenie v oblasti vami identifikovanej témy hackathonu / problému.

Na vývoj a implementáciu riešenia v oblasti témy hackathonu môžete ako prijímateľ získať prostriedky mechanizmu Plánu obnovy a odolnosti SR až do výšky 100 000 EUR bez DPH.

1. **Aké sú kritériá na vytvorenie poradia pre témy a ako prebieha hodnotenie?**

Kritéria hodnotenia sú detailne popísané v „Prílohe k výzve č. 2\_„Kritéria na vytvorenie poradia“. Vyhodnocujú ich odborní hodnotitelia, ktorí sú zapísaní v zozname odborných hodnotiteľov Ministerstva investícií, regionálneho rozvoja a informatizácie SR a ktorí splnili podmienky z výzvy na odborných hodnotiteľov.

1. **Kto hradí náklady za realizáciu hackathonu?**

Organizácia a realizácia hackathon podujatia je hradená Ministerstvom investícií, regionálneho rozvoja a informatizácie SR z prostriedkov Plánu obnovy a odolnosti SR.

1. **Keďže odo mňa požadujete len tému hackathonu, o akú výšku finančných prostriedkov mám ako žiadateľ žiadať v žiadosti o poskytnutie prostriedkov mechanizmu?**

Odporúčame žiadateľom žiadať maximálnu výšku prostriedkov mechanizmu, vzhľadom k tomu, že v momente podania žiadosti o poskytnutie prostriedkov mechanizmu nebude jasná presná výška finančných prostriedkov potrebných na implementáciu riešenia po hackathone v oblasti témy hackathonu. Téma hackathonu musí byť primeraná k požadovanej výške žiadaných prostriedkov mechanizmu. Po realizácií hackathonu bude žiadosť o platbu vychádzať z reálnych požiadaviek prijímateľa na implementáciu riešenia v oblasti témy hackahtonu.

1. **Očakáva sa niečo od prijímateľa pri príprave hackathonu, resp. po jeho uskutočnení?**

V rámci Prípravnej fázy Projektu sa od prijímateľa očakáva:

Povinné aktivity

* + - Participácia odborných kapacít prijímateľa na špecifikácií témy hackathonu a identifikácii riešiteľských tímov spoločne s vykonávateľom
		- Poskytovanie mentoringu zo strany odborných kapacít prijímateľa riešiteľským tímom počas trvania hackathonu
		- Účasť odborných kapacít prijímateľa na zasadnutí poroty k vyhodnoteniu hackathonu.

Nepovinné aktivity

* + - Používateľský prieskum v oblasti témy hackathonu

Hlavná aktivita Projektu sa skladá z:

Hlavnou aktivitou sa rozumie samotná implementácia riešenia v oblasti témy hackathonu (napr. implementácia inovatívneho IT riešenia, IT aplikácie, inovatívneho postupu na zlepšenie procesov a pod.).

Výsledkom Hlavnej aktivity Projektu musí byť vytvorenie a implementácia funkčného prototypu a následné uvedenie do produkčnej prevádzky.

V neposlednom rade je prijímateľ povinný zabezpečiť povinné prvky publicity, ktoré sú bližšie rozpísané v Prílohe k zmluve o PPM č. 1\_VZP.

1. **Za akým účelom sa podpisuje zmluva o spolupráci?**

Zmluva o spolupráci je trojstrannou zmluvou medzi prijímateľom, odbornou agentúrou zastrešujúcou organizáciu hackathonu a Ministerstvom Investícií, regionálneho rozvoja a informatizácie SR (MIRRI SR), v ktorej sa zmluvné strany zaväzujú k vyvinutiu čo najväčšieho úsilia na úspešnú realizáciu hackathonu. Vzor tejto zmluvy je súčasťou Prílohy k výzve č. 4\_Zmluva o spolupráci.

1. **Čo ak ako prijímateľ nebudem chcieť pokračovať v implementácii riešenia po hackathone?**

Prijímateľ nemusí implementovať riešenie v oblasti témy hackathonu po hackathone. Znamená to však, že stráca nárok na prostriedky mechanizmu určené na Hlavnú aktivitu Projektu a MIRRI SR odstupuje od Zmluvy o poskytnutí prostriedkov mechanizmu. Ak bol zorganizovaný hackathon a prijímateľovi vznikli výdavky na zabezpečenie Prípravnej fázy Projektu, tieto výdavky prijímateľa sú oprávnené.

1. **Ako si mám ako prijímateľ obstarať úspešné riešenie z hackathonu?**

Prijímateľ si volí vhodný spôsob vecnej realizácie Hlavnej aktivity Projektu z nasledujúcich možností:

1. Realizácia Hlavnej aktivity Projektu internými odbornými riešiteľskými kapacitami prijímateľa (napr. vlastný tím developerov)

2. Realizácia Hlavnej aktivity Projektu prostredníctvom dodávateľa

Ak sa inštitúcia rozhodne obstarávať dodávateľským spôsobom, musí postupovať v zmysle zákona č. 343/2015 Z. z. o verejnom obstarávaní v znení neskorších predpisov (ďalej len „zákona o verejnom obstarávaní“), pri ktorom bude zohľadnený aj plán verejných obstarávaní inštitúcie.

Pri obstaraní riešenia z hackathonu dodávateľsky môže inštitúcia, ak jej to plán verejného obstarávania dovoľuje, postupovať podľa § 117 zákona o verejnom obstarávaní, a teda postupom pre zadávanie zákazky s nízkou hodnotou. Ak predpokladaná hodnota zákazky bude v rozmedzí:

* rovnaká alebo vyššia ako 10 000,00 a zároveň nižšia ako 70 000,00 EUR bez DPH:

Inštitúcia môže postupovať podľa § 117 ods. 1 zákona o verejnom obstarávaní, a to tak, že zašle účastníkom hackathonu, ktorí sa umiestnili na prvých troch miestach výzvu na predkladanie ponúk na to určenou funkcionalitou elektronickej platformy pre verejné obstarávanie.

* rovnaká alebo vyššia ako 70 000,00 EUR bez DPH a zároveň nižšia ako 100 000,00 EUR bez DPH:

Inštitúcia bude postupovať podľa § 117 ods. 6 písm. b) zákona o verejnom obstarávaní, a to tak, že odošle výzvu na predkladanie ponúk na uverejnenie prostredníctvom na to určenej funkcionality elektronickej platformy a bude uskutočňovať komunikáciu v rámci zadávania zákazky s nízkou hodnotou vrátane predkladania ponúk prostredníctvom elektronickej platformy. Úrad pre verejné obstarávanie uverejní výzvu na predkladanie ponúk vo vestníku do troch pracovných dní odo dňa jej odoslania.

Podmienkou na predloženie ponuky je registrácia na elektronickej platforme. Registráciu na elektronickej platforme je možné vykonať bezodplatne prostredníctvom funkcie elektronickej platformy.

3. Kombináciou vyššie spomenutých možností

1. **V akom momente si musím zvoliť spôsob vecnej realizácie Hlavnej aktivity Projektu?**

Žiadateľ je povinný už v žiadosti o poskytnutie prostriedkov mechanizmu uviesť, akým spôsobom bude prebiehať vecná realizácia Hlavnej aktivity Projektu (t. j. či žiadateľ plánuje realizovať Hlavnú aktivitu Projektu dodávateľsky, internými odbornými kapacitami alebo kombináciou týchto dvoch spôsobov).

1. **Je potrebné spolufinancovanie projektu?**

Nie je potrebné spolufinancovanie zo strany inštitúcie.

1. **Aká je doba udržateľnosti projektu?**

Doba udržateľnosti Hlavnej aktivity Projektu je dva roky po finančnom ukončení Projektu. Prijímateľ je v prípade fyzických objektov povinný zabezpečiť viditeľnosť prvkov publicity päť rokov od ukončenia realizácie projektu.

1. **Môžem sa ako žiadateľ uchádzať o prostriedky mechanizmu aj viac krát?**

Žiadateľ môže o prostriedky požiadať v jednej výzve len jeden krát, t. j. môže prísť len s jednou témou. Avšak žiadateľ sa môže uchádzať o prostriedky mechanizmu opätovne v nových výzvach pre ďalšie roky.

1. **Do akého časového momentu je Európska komisia oprávnená vykonávať kontroly a audity implementácie projektu?**

Európska komisia je oprávnená vykonávať overenia, preskúmania, kontroly a audity implementácie Plánu obnovy, týkajúce sa aj informácií a odôvodnení v súvislosti s uspokojivým splnením míľnikov a cieľov v Žiadosti o poskytnutie prostriedkov mechanizmu o vyplatenie finančného príspevku. Tieto overenia, preskúmania, kontroly a audity sa môžu vykonávať počas implementácie Plánu obnovy, a do piatich rokov od dátumu konečnej platby zo strany Európskej komisie (t. j. do roku 2031).

1. **Koho môžem kontaktovať v prípade otázok?** hackathony@mirri.gov.sk
1. V zmysle ust. § 3 zákona č. 575/2001 Z.z. o organizácii činnosti vlády a organizácii ústrednej štátnej správy v platnom znení. [↑](#footnote-ref-2)
2. V zmysle ust. § 21 zákona č. 575/2001 Z.z. o organizácii činnosti vlády a organizácii ústrednej štátnej správy v platnom znení [↑](#footnote-ref-3)